Restaurante dán oop vir aansit-etesArgieffoto ter illustrasie (Foto: Unsplash/Alex Holyoake) Restaurante vir aansit-etes, teaters en casino’s mag eerskomende Maandag heropen. Só het Mmamoloko Kubayi-Ngubane, die minister van toerisme, Vrydag vroegaand gedurende ŉ virtuele mediakonferensie bevestig. Die minister het die nuwe regulasies vir die toerismesektor gedurende vlak 3 van die afsonderingstydperk aangekondig. Die regulasies bepaal dat restaurante rekord hou van alle personeel, klante en afleweraars wat die betrokke restaurant binnekom. Volgens Kubayi-Ngubane moet alle klante boonop eers ŉ standaard keuringsvraelys invul voordat hulle in ŉ restaurant, koffiewinkel of restaurant spesifiek vir aansit-etes toegelaat word. Klante word verder verplig om ŉ masker te dra en hul hande te ontsmet wanneer hulle ŉ restaurant betree. Maskers moet ten alle tye in die restaurant gedra word en mag slegs afgehaal word wanneer klante eet of drink, het die minister verduidelik. Die regulasies bepaal verder dat persoonlike beskermende toerusting aan alle personeel, kelners ingesluit, verskaf moet word. Volgens Kubayi-Ngubane moet ŉ sosiale afstand van een en ŉ half meter ten alle tye in restaurante gehandhaaf word. Kelners word dus verplig om dié afstand van die tafel af te handhaaf wanneer bestellings geplaas word. Tafels en stoele moet ook een en ŉ half meter uit mekaar geplaas word. Tafels moet elke keer nadat dit gebruik is, ontsmet word. Kaartmasjiene en spyskaarte moet ook voor en ná gebruik ontsmet word, het Kubayi-Ngubane gesê. Geen buffetetes word toegelaat nie. Die verkoop van drank word ook nie toegelaat nie. Konferensies Argieffoto ter illustrasie (Foto: Unsplash/Drew Beamer) Die nuwe regulasies bepaal verder dat konferensies mag plaasvind; bywoning word tot 50 persone beperk. Volgens Kubayi-Ngubane moet rekord gehou word van almal wat die betrokke konferensie bywoon. Konferensiegangers word verder verplig om vooraf ŉ standaard keuringsvraelys in te vul om te bepaal of hulle moontlik aan Covid-19 blootgestel kon gewees het. Die dra van maskers is ook verpligtend gedurende ŉ konferensie. Maskers mag slegs afgehaal word wanneer geëet of iets gedrink word, het die minister gesê. Konferensiegangers moet ook elkeen van hul eie water of verversings, byvoorbeeld pepermente of eetgoed, voorsien word. Verversings mag dus nie gedeel word nie. Die regulasies bepaal verder dat ŉ spesifieke sitplek aan elkeen wat die betrokke konferensie bywoon, toegewys word. Konferensiegangers mag dus nie van sitplekke verander gedurende die konferensie nie. Casino’s Argieffoto ter illustrasie (Foto: Unsplash/Benoit Darer) Casino’s word ook toegelaat om vanaf volgende week bedrywighede te hervat; besoekers word tot 50% van die kapasiteit van die casino beperk. Volgens Kubayi-Ngubane is die dra van maskers en die invul van standaard keuringsvraelyste ook voortaan verpligtend by casino’s. Die nuwe regulasies bepaal verder dat klante se hande ontsmet word voordat hulle in ŉ casino toegelaat word. Daar moet ook rekord gehou word van alle personeel, besoekers en afleweraars wat die betrokke casino binnegaan. Alle oppervlakke soos dobbelmasjiene moet ook gereeld ontsmet word, het Kubayi-Ngubane gesê. Besoekers moet ŉ afstand van minstens een en ŉ half meter uit mekaar handhaaf. Maroela Media het vroeër berig museums, galerye, biblioteke en argiewe mag, onderworpe aan streng maatreëls, ook weer hul deure open. Teaters word toegelaat om te heropen, hoewel kapasiteit tot 50% beperk word.